Nóg ŉ terugslag vir Vereeniging-gesinCarin en Jayvan Janse van Rensburg by die hospitaal. Foto: Facebook. ŉ Gebroke ma wat byna vyf maande gelede afskeid moes neem van haar man wat wreed vermoor is, vra vir gebede nadat een van die egpaar se tweejarige tweelingseuns pas met beenkanker gediagnoseer is. Carin Janse van Rensburg, ŉ inwoner van Vereeniging in Gauteng, het Woensdag aan Maroela Media gesê aangesien 2015 vir haar so tragies was, het sy meer hoop vir 2016 gehad, net om ses dae ná Nuwejaar te verneem dat haar seun beenkanker het. “Jayvan het op 1 Januarie begin siek word en gesê sy beentjie is seer. Hy het die vorige aand lekker saam met maatjies gespeel en ek het aanvanklik gedink hy het net ŉ spier gerek. Dinge het egter erger geraak en ek het hom die volgende dag na ŉ hospitaal geneem,” het Janse van Rensburg gesê. Ná verskeie toetse en ŉ gewag vir uitslae is Jayvan op 6 Januarie met beenkanker gediagnoseer. “Ons het hom op 7 Januarie na die Wits Donald Gordon- mediese sentrum in Johannesburg geneem waar verdere toetse op hom gedoen is om te bepaal of die kanker verder versprei het. Ons sal Vrydag meer hieroor weet en dan sal daar bepaal word watter behandeling vir hom voorlê.” Jayvan en sy tweelingboetie, Blake. Janse van Rensburg glo in die krag van gebed en het kort nadat sy die nuus ontvang het, ŉ blad op Facebook begin om mense te versoek om vir hom te bid en om nuus oor sy toestand te deel. Sy het onderneem om elke week vir haar blonde krulkoppie ŉ brief te skryf “en so die tyd af te tel tot sy eina beter is”. “Ek het Sondag die swaar ding gedoen om vir sy ses boeties en sussies te vertel dat hy baie siek is. Ons harte is stukkend nes die dag vyf maande gelede toe ek vir hulle moes vertel dat hulle pappa dood is en na liewe Jesus toe is.” Jayvan in die hospitaal. Maroela Media het destyds berig Jayvan se pa, Anton (52), is op 12 Augustus naby die huis in Drie Riviere waar hy en sy gesin skaars twee weke tevore ingetrek het, deur gewapende rowers oorval en geskiet. Die skietery het gevolg nadat Anton een van sy seuns en hul twee huiswerkers te hulp gesnel het nadat hulle deur dieselfde groep mans in die huis aangehou en beroof is. Lees meer hier. Maroela Media het in Maart 2015 ook oor die Janse van Rensburg-gesin berig toe Anton en Carin ŉ jare lange Dawid vs. Goliat-hofsaak teen die Gautengse departement van onderwys gewen het nadat hul dogter, Chanté, op agtjarige ouderdom op 22 Julie 2008 in raaiselagtige omstandighede by haar laerskool geval het. Die besering het haar lewe handomkeer verander. Lees meer hier. Jayvan se tweelingboetie se naam is Blake. Sy ander boeties is Marco (28), Enrico (8) en Tegan (7). Sy sussies is Chanté (15) en Rulyn (12). “Support Jayvan Janse Van Rensburg” het sedert dit gestig is reeds meer as 700 Facebook-ondersteuners gekry. “Baie dankie vir almal se gebede daar buite en asseblief moenie ophou bid vir my kleine menselyfie nie. Mooi week vir almal,” het sy bygevoeg.